AP ชูยอด Presale Q1/58 ที่ 4.65 พันลบ.โบรกฯ มองแนวโน้มกำไรมีโอกาสเติบโตสูง
AP ในไตรมาส 1/58 อยู่ที่ 4,645 ล้านบาท แบ่งเป็นแนวราบ 3,171 ล้านบาท ส่วนทิศทางกำไรช่วงที่เหลือของปีคาดเติบโตมากขึ้น ตาม Presale แนวราบ และจากคอนโดฯ ที่มีกำหนดสร้างเสร็จจะเริ่มโอนรวม 4 โครงการ (2 โครงการในไตรมาส 2/58 และอีก 2 โครงการในไตรมาส 4/58) มูลค่า 7.77 พันล้านบาท
27 เม.ย. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (27 เม.ย.) ว่ายอด Presale บริษัท เอพี (ไทยแลนด์) จำกัด (มหาชน) หรือ AP ในไตรมาส 1/58 อยู่ที่ 4,645 ล้านบาท แบ่งเป็นแนวราบ 3,171 ล้านบาท โดย AP มีการเปิดขาย 1 โครงการแนวราบ ได้แก่ The City สุขุมวิท-บางนา ซึ่งได้รับการตอบรับอย่างดี ขายได้ 32% ของมูลค่า 1,030 ล้านบาท ขณะที่ยอดขายคอนโดฯ (รวมโครงการ JV กับ Mitsubishi Estate) มีมูลค่า 1,474 ล้านบาท ฟื้นตัวสูงเทียบกับไตรมาส 1/57 ที่มียอดขายติดลบ 251 เนื่องจากงวดปีก่อนมียอดยกเลิกจากโครงการ Rhythm สาทร 1.08 พันล้านบาท แต่หากไม่รวมยอดดังกล่าวแล้ว ยอดขายคอนโดฯ ไตรมาส 1/58 ยังเติบโตกว่า 70% จากปีก่อน
โดยทั้งหมดมาจากการขายสต๊อกคอนโดฯ ในโครงการเดิม เนื่องจากไม่ได้มีการเปิดโครงการคอนโดฯ ใหม่ สำหรับ 2Q58 คาด Presale เพิ่มมากขึ้นจากแผนเปิด 9 โครงการใหม่ (แนวราบ 3 โครงการ และ 6 โครงการคอนโดฯ) มูลค่า 1.78 หมื่นล้านบาท โดยทั้งปี 2558 ทางบริษัทคงเป้าหมาย Presale ไว้ที่ 2.83 หมื่นล้านบาท เพิ่มขึ้น 25% จากปีก่อนเทียบกับประมาณการของฝ่ายวิจัยที่ 2.5 หมื่นล้านบาท
ทั้งนี้คาดไตรมาส 1/58 คาดบันทึกรายได้จากการขายอสังหาฯ ไว้ที่ 5.05 พันล้านบาท โดยสัดส่วน 50% มาจากการโอนโครงการแนวราบที่มี Backlog ณ สิ้นงวดไตรมาส 1/58 (ก่อนหักส่วนบันทึกรายได้) ประมาณ 4.58 พันล้านบาท ส่วนที่เหลือมาจากยอดโอนฯ คอนโด ซึ่งมีการส่งมอบโครงการเดิมต่อเนื่องจากปีก่อนเช่น Aspire รัตนาธิเบศร์, พระราม 9 และสุขุมวิท 48 เป็นต้น รวมถึงโครงการคอนโดฯ ใหม่ที่เริ่มส่งมอบไตรมาส 1/58 รวม 2 โครงการ คือ Rhythm สาทร-นราธิวาส และ Aspire อุดรธานี ด้าน Gross Margin ประเมินไว้ 33.8% และสัดส่วน SG&amp;A/Sales 20% จะได้ประมาณการกำไรไตรมาส 1/58 เท่ากับ 498 ล้านบาท เติบโตสูง 92% จากปีก่อน แต่ลดลง 18% จากไตรมาสก่อน
ส่วนทิศทางกำไรช่วงที่เหลือของปีคาดเติบโตมากขึ้น ตาม Presale แนวราบ และจากคอนโดฯ ที่มีกำหนดสร้างเสร็จจะเริ่มโอนรวม 4 โครงการ (2 โครงการในไตรมาส 2/58 และอีก 2 โครงการในไตรมาส 4/58) มูลค่า 7.77 พันล้านบาท
ทั้งนี้มีแนวโน้มปรับเพิ่มประมาณการปี 2558 ที่จัดทำอย่างอนุรักษ์นิยมให้ใกล้เคียงกับเป้าหมายของบริษัท (ปัจจุบันคาด Presale และยอดโอนต่ำกว่าบริษัทประมาณ 11-12%) โดย Fair Value ปัจจุบันกำหนดไว้ที่ PER 10 เท่า จะได้ราคาเหมาะสมที่ 8.10 บาท แม้มี upside จำกัด 4% บวกกับคาด Div Yield เฉลี่ย 3.6% แต่ด้วยฐานกำไรคาดเติบโตต่อเนื่องเป็นขั้นบันไดมากขึ้นในไตรมาสที่ 2/58 และไตรมาส 3/58 ซึ่งสามารถสร้างแรงเก็งกำไรให้กับราคาหุ้นได้ จึงยังแนะนำซื้อ เมื่อราคาอ่อนตัว
 